Lille elektrisk SUV skal puste nyt liv i Smart

Mikrobilen Smart har eksisteret i mere end 20 år, men ud over storbyerne i Sydeuropa, ses bilen primært som en kuriositet. Det håber Mercedes-Benz, der ejer brandet, at mini SUV’en Smart #1 kan lave om på. Og den ligner da også et godt bud på en elbil til byboere, der også gerne vil på langtur engang imellem.

Den lille elektriske SUV har nemlig en rækkevidde på mellem 420 og 440 kilometer. Det lyder måske ikke imponerende, men sammen med det relativt klejne batteri på 66 kWh betyder det, at bilen kan DC-oplades fra 10-80 procent på bare 30 minutter. Hjemme i garagen, ved et 11 kW AC-stik, tager det små tre timer.

Bemærk, at dette ikke er en konceptbil; det er the real deal – produktionsmodellen, der kører på vejene til næste år. På billederne ses den såkaldte Launch Edition, der så vidt vi kan vurdere er indstigningsmodellen. Den kommer også i en Premium Edition. Forskellene er hverken i batteri eller motor, men derimod udstyrsniveau. Premium har eksempelvis lædersæder og er mere “sportsligt” indrettet.

Smart #1 er 4,27 meter lang, 1,82 meter bred og 1,63 meter høj. Den har en akselafstand på 2,75 meter og vejer sølle 1.820 kilo, hvilket er lavt for en elbil. Der kan være mellem 273 og 411 liter i bagagerummet – plus 15 liter ekstra i bilens ‘frunk’.

Motoren er monteret på bagakslen og er på 200 kW, hvilket svarer til 272 hestekræfter. Momentet er på 343 Nm, mens tophastigheden er begrænset til 180 km/t.

Med hensyn til førerassistentsystemer er Smart #1 med helt i front. Den har:

Adaptiv fartpilot

Stop & Go funktion

Aktiv vejbaneassistent

Blind vinkel-alarm

Automatisk parkeringsasistent

m.m.

Kommer den til Danmark?

Smart distribueres herhjemme af Mercedes-Benz AG, men om de har planer om at sende den på gaden i Danmark er uvist. Vi har bedt dem om et svar. Til gengæld ved vi allerde nu, at bilen kommer til Norge.

Her er flere billeder af bilen (klik for større):

Lille elektrisk SUV skal puste nyt liv i Smart